REGULAMENTO MUNICIPAL REGULADOR DO SERVIZO DE TAXI NO MUNICIPIO DE REDONDELA
ADMINISTRACIÓN LOCAL — Municipal — Redondela (Ordenanzas e Regulamentos, 19/03/2015)

O presente regulamento ten por obxecto a regulación do servizo de transporte urbano de persoas en vehículo de turismo mediante taxi, dentro do termo municipal de Redondela. Considérase servizo de taxi o transporte público e discrecional de persoas viaxeiras realizado por persoas físicas, en vehículos de turismo que contan con signos distintivos de taxi, que se realiza por conta allea mediante retribución económica suxeita a tarifa, e que dispón dos correspondentes títulos que o habiliten para a prestación do servizo. No non previsto no presente regulamento ou nas súas disposicións complementarias, serán de aplicación directa as normas da Lei 4/2013 do 30 de maio (LTG) ou normativa que a afecte ou desenvolva; suplementariamente seguirase o Regulamento Nacional dos Servizos Urbanos de Transportes en Automóbiles Lixeiros, aprobado polo Real Decreto 763/1979, do 16 de marzo, e as súas modificacións aprobadas polo Real Decreto 1080/89, do 1 de setembro, e o Real Decreto 236/1983, do 9 de febreiro. O Concello intervirá no servizo de taxis a través dos seguintes medios: Sometemento a licenza municipal previa. Fiscalización da prestación do servizo. Establecemento de tarifas de aplicación aos servizos urbanos de taxi, despois de audiencia ao Consello Galego de Transportes e de acordo coa lexislación vixente en materia de prezos. Ordenanza fiscal reguladora das taxas. Expedientes sancionadores. Disposicións complementarias para a prestación do servizo. Calquera outra atribución na materia establecida nas normas legais ou regulamentarias. As disposicións complementarias que poderá ditar o Concello referiranse, entre outras, ás seguintes materias: Publicidade. Quendas de vacacións e de descansos. Quendas diarias de permanencia no servizo. Identificación e características dos taxis. Determinación e modificación de paradas e regulación das mesmas. As competencias municipais corresponden aos seguintes órganos: a) Aprobación, modificación ou derrogación deste Regulamento e a interpretación do mesmo, co cumprimento dos requisitos e trámites legais establecidos. b) Aprobación das tarifas de aplicación aos servizos urbanos. c) Imposición de sancións por infraccións moi graves. a) A concesión das licenzas vacantes ou das que se renoven. b) A retirada das licenzas nos casos previstos neste Regulamento. c) A concesión e retirada dos permisos para conducir os vehículos de servizo público e a súa renovación. d) A autorización da transmisión das licenzas nos supostos que proceda, de acordo co Regulamento e logo da proposta da Alcaldía ou Concellería delegada. e) A concesión das atribucións para adscribir os vehículos ao servizo público e para a súa substitución. f) A imposición de sancións por infraccións graves. g) Acordar a ampliación ou diminución do número de licenzas existentes. h) Sinalar os requisitos xerais e especiais que deban reunir, en cada caso, os aspirantes ás licenzas. i) A aprobación das disposicións complementarias da prestación do servizo. a) As facultades de inspección sobre o funcionamento do servizo. b) A iniciación de expedientes disciplinarios. c) A suspensión da licenza de taxi, do vehículo ou do condutor, mentres non se resolva o expediente, se a gravidade da falta o requirise. d) Fixar o número e emprazamento das paradas e o sistema de utilización das mesmas, xunto co número de prazas de cada parada. e) A fiscalización da correcta prestación e funcionamento do servizo. f) A imposición de sancións por infraccións leves. g) Todas aquelas facultades que non estean expresamente outorgadas por este Regulamento ou por disposición de rango superior, ao Pleno ou á Xunta de Goberno Local. A prestación dos servizos de taxi está suxeita á obtención previa dos correspondentes títulos administrativos que habiliten aos seus titulares para exercer dita actividade. Constitúe título habilitante a licenza municipal de taxi que habilita para a prestación dos servizos urbanos de taxi e que é outorgada polo Concello. Tamén constitúe título habilitante a autorización interurbana de taxi, que será outorgada pola consellería competente en materia de transportes. A prestación do servizo público regulado no presente regulamento estará suxeita á obtención previa da licenza municipal, que se outorgará de conformidade e cos requisitos esixidos no presente regulamento municipal. Para a prestación do servizo de taxi, requírese a obtención previa da licencia de taxi, concedida polo Concello. Só poderán ser titulares de licenzas de taxis as persoas físicas que acrediten o cumprimento dos requisitos establecidos no artigo 5 da LTG e normativa que o afecte ou desenvolva. Unicamente se poderá ser titular dunha licenza municipal, sen excepcións, e deberá ser explotada polo titular con plena e exclusiva dedicación á actividade de taxi, sen prexuízo da posibilidade de poder contratar unha persoa condutora asalariada para unha mellor explotación daquela, que deberán figurar a xornada completa e con dedicación exclusiva. Non se poderá ser titular de licenzas de taxis en distintos Concellos. Cada licenza de taxi non poderá ter adscritos á mesma máis de dous condutores, incluída a persoa titular. A determinación do número de licenzas de taxi virá determinado, en todo caso, pola necesidade e pola conveniencia do servizo que se vai a prestar ao público, de acordo coas necesidades existentes, e pola sustentabilidade da súa explotación. Como regra xeral, o número será dunha licenza por cada 1.000 habitantes, agás o previsto no artigo 7 da LTG. As licenzas de taxi poderán ser suspendidas temporalmente por un período máximo de dous anos nos supostos e coas condicións previstas no artigo 11 da LTG ou normativa que a complemente ou desenvolva. Cando o Concello autorice a suspensión, o titular debera retirar do vehículo os distintivos que o identifican como taxi, así como o taxímetro, que será comprobado polo Concello, e entregar no concello a licenza de taxi e do permiso municipal de condutor/a. As licenzas outorgaranse sen prazo de duración prefixado. Non obstante, poderán transmitirse a calquera persoa física que o solicite e acredite que cumpre cos requisitos para ser titular da licenza, salvo que se atope nos supostos de prohibición recollidos no artigo 17.4 da LTG ou normativa que a complemente ou desenvolva. A transmisión de licenza de taxi non se poderá autorizar cando concorran as seguintes causas: a) Se non transcorreron dous anos dende a adquisición polo transmitinte da condición de titular da licenza de taxi. Esta limitación non se aplicará en caso de xubilación, falecemento ou declaración de incapacidade para prestar o servizo de taxi. b) Se o transmitinte ou o adquirente non están ao día das obrigas tributarias e da seguridade social, e as relacionadas co servizo de taxi. c) Se non estivesen satisfeitas as sancións pecuniarias impostas por resolución administrativa firme ao transmitinte e ao adquirente derivadas do exercicio da actividade como taxista. d) Se o adquirente xa é titular dunha licenza municipal de taxi, ou ten na súa posesión algunha licenza noutro municipio. e) No caso de que o informe da Dirección Xeral de Mobilidade sexa desfavorable ou transcorrese o prazo fixado para materializar a transmisión da licenza de taxi. O procedemento para a transmisión da licenza será o seguinte: f) Solicitude formulada no Concello de transmisión da licenza de taxi acompañada da documentación que xustifique o cumprimento dos requisitos esixidos no artigo 6 do presente regulamento. g) Comprobación, polo servizo correspondente, do cumprimento dos requisitos esixibles para a transmisión. h) Remisión da copia da solicitude da transmisión ao órgano competente en materia de transportes da Xunta de Galicia. i) Informe, no prazo dun mes, sobre a procedencia da transmisión da autorización interurbana. j) Unha vez que o Concello autorice a transmisión da licenza, o titular presentará a solicitude ante os órganos competentes da Xunta de Galicia para a transmisión da autorización interurbana. Despois de transcorrer tres meses, dende a presentación da solicitude de transmisión, sen que se ditase e notificase resolución expresa, entenderase desestimada. Non se permite, en ningún caso, o arrendamento ou calquera outro negocio xurídico que comporte a cesión da explotación das licenzas ou a transmisión das mesmas e dos vehículos afectos a estas, fóra do estipulado neste regulamento. As licenzas de taxi extínguense por: 1. Renuncia do titular ou falecemento, sen herdeiros.2. Caducidade, nos casos nos que o titular incumpra as condicións que xustificaron o seu outorgamento.3. Revogación por motivos de oportunidade. Declararase a caducidade das licencias nos seguintes casos: k) Incumprimento do titular das condicións que xustificaron o outorgamento. l) Non iniciar o servizo logo de transcorrer o prazo de suspensión. m) Non dedicación do titular á actividade (cando fose esixible), de forma única e exclusiva. n) A obtención, xestión ou explotación da licenza de calquera forma non prevista legalmente. Poderán revogarse as licenzas de taxi por motivos de oportunidade de interese público, tales como circunstancias sobrevidas non imputables ao titular, que aconsellase reducir o número de licenzas por caída da demanda, exceso de oferta ou circunstancias xustificadas. Neste suposto, o titular terá dereito á correspondente indemnización económica que se calculará de conformidade con aqueles parámetros obxectivos que determinen o seu valor real de mercado. O órgano competente poderá adoptar a prohibición de transmisión da licenza, mediante resolución motivada e como medida provisional, ou outra que se estime axeitada para asegurar a eficacia da resolución que puidera recaer. No rexistro municipal de licenzas anotaranse: Os titulares das licenzas e seus datos identificativos. Os/as condutores/as dos vehículos afectos as licenzas e seus seus datos identificativos. Os titulares de permisos municipais de condutor/a de taxi e os seus datos identificativos. Os vehículos afectos ás licenzas e os seus elementos. As infraccións cometidas e as sancións impostas aos titulares das licenzas ou ás persoas asalariadas correspondentes, e, en xeral, a calquera persoa interesada en posuír o permiso municipal de taxista, por infracción das normas vixentes en materia de taxis. A autorización para exhibir publicidade. Así mesmo, para efectos informativos, anotaranse os peñores, cargas e gravames de licenzas que sexan comunicadas ao Concello mediante certificación ou resolución emitida para o efecto polo rexistrador ou autoridade xudicial competente. Os titulares das licenzas de taxi están obrigados a comunicar os cambios de domicilio e demais datos e circunstancias que deban figurar no rexistro no prazo dun mes. A validez das licenzas quedará condicionada ao seu visado periódico na forma que regulamentariamente se determine, do xeito previsto no artigo 18 da LTG. O titular da licenza ten que acreditar a titularidade do vehículo de turismo en calquera réxime de utilización xuridicamente válido. Nos supostos de transmisión, o vehículo poderá ser o mesmo adscrito á licenza cando o novo titular adquirise a disposición do mesmo. Deberá concertar de maneira obrigatoria a correspondente póliza de seguros que cubrirá danos a viaxeiros ou a terceiros, con responsabilidade civil ata un mínimo de 50 millóns de euros. No permiso de circulación do vehículo deberá constar un domicilio pertencente ao termo municipal deste Concello. Os titulares das licenzas poderán substituír o vehículo adscrito á mesma por outro máis novo, sempre que reúna as condicións esixidas para a prestación do servizo e se obteña a autorización do Concello, logo de efectuar o pagamento dos dereitos e taxas correspondentes e do informe favorable da revisión efectuada polos servizos técnicos municipais. A documentación que o titular deberá presentar con ocasión do cambio de vehículo é a seguinte: Solicitude con xustificante de pagamento das taxas por revisión do vehículo e por emisión de certificado. Fotocopia compulsada da documentación do vehículo. Fotocopia compulsada da póliza de responsabilidade civil contratada e xustificante do pagamento da mesma. Licenza municipal do vehículo que vai ser substituído. A documentación que o Concello considere necesaria para a comprobación da correcta prestación do servizo de taxi. O Concello poderá realizar cantas revisións do vehículo considere necesarias para comprobar o estado de conservación, limpeza a demais condicións esixidas aos vehículos, logo da notificación ao titular. As transmisións dos vehículos adscritos a unha licenza, con independencia da mesma, levan implícita a extinción automática desta, agás que, previamente, o transmitinte aplique a aquela outro vehículo da súa propiedade ou que se solicite a suspensión da licenza, de conformidade co previsto na normativa vixente, contando coa autorización municipal previa. Os vehículos, cuxa adscrición se solicite a unha licenza de taxi, deberán cumprir cos seguintes requisitos: Vehículos clasificados como turismo. Carrocería pechada con portas de fácil acceso. Catro portas como mínimo que se poderán accionar a vontade do usuario. Capacidade mínima para cinco persoas e máxima de sete, debendo respectar en todo caso que o espazo interior do vehículo sexa suficiente para permitir a comodidade das persoas usuarias. Cor branca ou da cor que para os vehículos que prestan servizo na comunidade autónoma de Galicia se estableza regulamentariamente. Nas portas dianteiras levarán o anagrama do Concello de Redondela, segundo o modelo oficial que estableza a Corporación. O número da licenza figurará en ambas as portas dianteiras e na parte frontal dianteira do interior do vehículo, coas características e medidas que estableza o Concello. O Concello establecerá con carácter obrigatorio o tamaño, tipo e as características que debe ter o número da licenza. Poderán levar mamparas de seguridade, sempre que sexan homologadas polo órgano competente de industria e sexan autorizadas polos organismos competentes para a inspección técnica dos vehículos e polo Concello. Poderán levar sistemas de comunicación ou cámaras por motivos de seguridade, sempre que estean homologados e cumpran a normativa aplicable a este tipo de sistemas, especialmente en materia de seguridade e protección de datos. Dispositivos de calefacción e aire acondicionado. Dotación de extintor de incendios. Iluminacion eléctrica interior que permita, en horas nocturnas, a perfecta visibilidade do cadro de mandos, do taxímetro e de todos os elementos de control do vehículo e que proporcione iluminación suficiente para facilitar o cambio de moeda. Levarán un taxímetro homologado, debidamente comprobado e precintado, situado na parte dianteira do interior do vehículo, de forma que en todo momento resulte visible para o viaxeiro a lectura do prezo do transporte, iluminándose no momento que se produza a “baixada de bandeira”. Levarán un dispositivo luminoso na parte superior do vehículo, aprobado polo Concello, que reflectirá o tipo de tarifa que corresponda no momento, o letreiro de taxi e a luz verde de “libre”. Nas portas e na parte posterior levarán xanelas, en número suficiente para acadar a maior visibilidade, luminosidade e ventilación posibles, provistas de vidros transparentes e que non produzan estelas no caso de rotura. Espazo dedicado a maleteiro, totalmente independente e diferenciado do habitáculo destinado á pasaxe, suficiente para transportar a equipaxe. Os vehículos afectos ao servizo de taxis deberán estar provistos da documentación seguinte: a) Documentos relativos ao propio vehículo e ao seu condutor: Licencia de taxi Permiso de circulación do vehículo Boletín de control metrolóxico Póliza e recibo de pagamento dos seguros esixidos Permiso de conducir Permiso municipal de condutor/a de taxi b) Deben levar nun lugar visible no cadro a tarxeta identificadora de condutor/a. Este documento será obrigatorio, tanto para os titulares como para os asalariados, e no caso deste último figurará o seu horario de traballo no citado carné. c) Placa co número da licenza municipal, matrícula e a indicación do número de prazas. d) Cadro de tarifas oficiais. e) Talonario de recibos. f) Follas de reclamacións. Os documentos indicados no punto anterior deberán ser exhibidos polo condutor/a aos axentes da autoridade cando fosen requiridos para iso. Os vehículos afectos ao servizo de taxi non poderán ter unha antigüidade superior a 12 anos a partir da súa primeira matriculación, quedando automaticamente suspendida a eficacia da licenza, en tanto non se solicite a adscrición dun novo vehículo As solicitudes de cambio de vehículos deberán formularse antes de que expire o prazo de 10 anos do punto anterior e nun prazo máximo de dez días, contados a partir da data de matriculación do citado vehículo. Unha vez iniciado o expediente, as persoas interesadas deberán presentar o vehículo a requirimento dos servizos inspectores do Concello, que emitirán informe favorable se o mesmo cumpre os requisitos establecidos neste regulamento. En tanto non se autorice a adscrición do vehículo á licenza, o vehículo non poderá prestar o servizo público. Para exercer a actividade de condutor ou condutora de vehículo taxi é necesario dispor do permiso municipal de condutor/a expedido polo Concello, e mais a capacitación profesional que regulamentariamente se estableza en relación co artigo 22 da LTG. O permiso municipal de condutor/a será concedido polo Concello, a solicitude do interesado, que deberá reunir as seguintes condicións: Estar en posesión do correspondente permiso de condución establecido na lexislación vixente para conducir vehículos de servizo público. Acreditar, mediante certificado médico oficial, que non padece enfermidade infecto-contaxiosa ou impedimento físico que imposibilite ou dificulte o normal exercicio da profesión. Acreditar non estar inhabilitado nin ter incompatibilidade para o exercicio da profesión de taxista por sanción administrativa ou sentenza xudicial firmes. O titular da licenza de taxi soamente poderá contratar un condutor/a asalariado con plena e exclusiva dedicación, non autorizándose as contratacións a tempo parcial. A relación entre o titular da licenza e as persoas condutoras asalariadas será de carácter laboral. O titular da licenza deberá presentar a solicitude de alta dun condutor/a asalariado nun prazo máximo de 5 días no Concello, a partir da data da súa contratación. A documentación que deberá presentar o titular da licenza xunto coa solicitude será a seguinte: Fotocopia compulsada do contrato de traballo Vida laboral do condutor asalariado Fotocopia compulsada da alta na seguridade social Pago das taxas que correspondan, no seu caso En tanto o Concello non autorice a adscrición do condutor/a á licenza, non poderá prestar o servizo. No caso de que a asalariadaproduza baixa, o titular deberá comunicar a mesma nun prazo máximo de 5 días e entregar a tarxeta de identificación correspondente ao contrato. Os/as condutores/as de vehículos irán provistos do permiso de condución correspondente e do permiso municipal que os autorice a exercer a súa profesión no vehículo que conduzan. Mentres se atopen de servizo, amosaranse en perfecto estado de limpeza e aseo, e na súa relación co público gardarán a debida compostura, corrección, educación e cortesía, expresándose sempre con bos modais e evitando toda discusión. Prestarán a súa axuda ás persoas de idade avanzada, ás impedidas e ás que, segundo as circunstancias que poidan apreciarse, o necesiten. Tampouco poderán comer ou beber mentres o vehículo estea alugado. Exceptúase desta prohibición o tempo de espera. Estará terminantemente prohibido ás persoas condutoras: a) Ofrecer os coches a voces e saír ao encontro dos viaxeiros. b) Discutir na parada ou no estacionamento. c) Abandonar os vehículos cando estea de servizo, salvo casos de forza maior ou xustificados. d) Situar os coches en lugares non autorizados para tal fin, a non ser que se atopen alugados ou fóra de servizo. e) Levar no asento do lado unha terceira persoa, sen consentimento do viaxeiro que tivese alugado o vehículo. Os permisos municipais de condutor de taxi terán unha validez de cinco anos, podendo ser renovados polo mesmo período, sempre que o interesado acredite cumprir os requisitos necesarios para a obtención do devandito permiso, e o desempeño habitual da profesión durante o citado período, ou en todo caso cun mínimo de dous anos. En caso de non exercer a profesión durante o período mínimo esixible deberá obter un novo permiso. Debe solicitarse a renovación con anterioridade ao vencemento do prazo de validez ata un máximo de dous meses antes. Así mesmo, expediranse duplicados dos permisos municipais de condutor de taxi cando sexa necesario, nos casos de perdida roubo ou deterioro. Nos casos de perda ou roubo deberán presentar a correspondente denuncia ante a Policía Local ou Nacional. Nos casos de deterioro deberán entregar o carné anterior. Os permisos municipais de condutor de taxi caducarán: a) Polo transcurso do prazo de cinco anos, sen ter solicitada a renovación. b) Por xubilación do titular do permiso. c) Cando o permiso de conducir fora retirado pola autoridade administrativa ou xudicial competente, ou non fora renovado. d) Nos demais casos previstos na Lei de Seguridade Viaria e resto de normativa aplicable.1. Para a adecuada identificación do condutor/a de taxi, o Concello expedirá a tarxeta de identificación de condutor/a que conterá unha fotografía do condutor/a, así como o nome, apelidos, número e data de validez do permiso de condutor/a de taxi; matrícula do vehículo e número da licenza á que estea adscrito, así como a modalidade laboral na que presta o servizo.2. A tarxeta de identificación, que deberá levarse sempre que se estea prestando servizo, colocarase na parte inferior dereita do cristal dianteiro do vehículo, de forma que resulte visible desde o exterior do mesmo. Para contratar e colocar anuncios publicitarios no exterior dos vehículos deberá solicitarse ao Concello a correspondente autorización, ben as organizacións representativas do sector ou ben os titulares das licenzas. Na solicitude indicarase o contido, o for­mato, e o lugar e modo de colocación do anuncio, así como unha relación dos vehículos nos que se vai instalar. A publicidade exterior irá colocada na parte frontal inferior do vidro traseiro, de forma que non prexudique a visibilidade do condutor a través do espello retrovisor interior do vehículo; tamén poderá colocarse tamén ao largo das portas traseiras. Para que o Concello poida autorizar calquera tipo de publicidade nun vehículo, é imprescindible que, tanto o titular da licenza como o vehículo, cumpran con todas as prescricións do presente regulamento. Non se autorizarán anuncios publicitarios de tabaco, bebidas alcohólicas, sexistas, nin aqueles que poidan resultar contrarios aos criterios fixados polo Concello. Os vehículos que ofrezan o servizo de radio-taxi poderán adherir no cristal traseiro o número de teléfono do mesmo. A concertación do servizo de taxi efectuarase por petición da persoa usuaria: Nas paradas establecidas. Mediante a súa chamada na vía pública. Por medios telemáticos e telefónicos. Mediante reserva previa. Mediante outros sistemas que legalmente poidan establecerse. A contratación do servizo levarase a cabo mediante a contratación da capacidade total do vehículo, salvo o previsto no artigo 29.2 da LTG. Cando os vehículos taxis non estean ocupados por pasaxeiros, deberán estar circulando ou situados nas paradas sinaladas para o efecto, a non ser que deban estacionar noutros lugares seguindo instrucións da persoa usuaria, ou por outras necesidades xustificadas, sempre que o lugar de estacionamento estea autorizado. Cando os condutores de taxis que circulen en situación de “libre” sexan requiridos por varias persoas ao mesmo tempo para a prestación dun servizo, atenderanse as seguintes normas de preferencia: a) Persoas que se atopen na beirarrúa correspondente ao sentido de circulación do vehículo. b) Doentes, persoas impedidas e anciáns. c) Persoas acompañadas de nenos e mulleres embarazadas. d) As persoas de maior idade. Nas paradas a preferencia virá determinada pola orde de chegada das persoas usuarias e por orde de estacionamento. Non poderá pararse un taxi nas proximidades das paradas cando nas mesmas houbese taxis libres ou usuarios esperando, con excepción das persoas de mobilidade reducida. Nas áreas de influencia da estación, aeroporto ou lugares análogos, non se poderá coller servizo fóra das paradas autorizadas para tal efecto. Os vehículos taxis, cando non estean ocupados e teñan que indicar a situación de libre, xa sexa nas paradas ou en circulación, deberán levar acendida na parte superior dianteira da carrocería e conectada co aparato taxímetro, unha luz verde que se apagará ao ocuparse o vehículo. Cando un pasaxeiro faga sinal para deter un taxi en situación de “libre” o condutor/a deberá parar o vehículo no lugar apto máis próximo, se está circulando. Logo quitará o sinal de “libre” e non procederá a poñer en marcha o contador do taxímetro (baixada de bandeira), ata reiniciar a marcha para empezar a cumprir o servizo que se lle encomende. Se iniciado un servizo, o condutor/a esquecera pór en marcha o contador, será do seu cargo exclusivo o importe producido até o momento de advertir a falta, aínda que fose o de rematar o percorrido, con exclusión do importe de baixada de bandeira, a non ser que o pasaxeiro estea disposto a abonarlle a cantidade que, de común acordo, conveñan. Cando se trate dun servizo contratado por emisora, teléfono u outro medio telemático, o servizo entenderase iniciado onde estivese o vehículo pero sen que en ningún caso poida superarse a tarifa fixada como mínima cando recolla a persoa usuaria. O pagamento do importe do servizo efectuarao a persoa usuaria no momento en que o servizo remate. Cando os viaxeiros abandonen transitoriamente o vehículo por eles alugado e os condutores deban esperar o regreso daqueles, poderán recabar dos mesmos, a título de garantía e contra recibo, o importe do percorrido efectuado máis media hora de espera en zona urbana e unha en descampado, esgotada a cal poderán considerarse desvinculados do servizo. Os condutores de vehículos taxis están obrigados a proporcionar ao cliente cambio ata 20 euros; se non dispuxesen do cambio necesario por a citada cantidade, abandonarán o vehículo para proverse del, parando o taxímetro. Ao chegar ao lugar de destino, o/a condutor/a deberá parar o contador, e despois indicará ao pasaxeiro o importe do servizo. Así mesmo, deberá parar o aparato taxímetro no caso de que, durante o servizo, se produza algún accidente ou avaría no propio vehículo que o interrompa. Os/as condutores/as dos vehículo virán obrigados a estender un recibo do importe do servizo, cando o soliciten as usuarias. En caso de avaría ou accidente que faga imposible a continuación do servizo, a persoa viaxeira, que poderá solicitar a súa comprobación polos axentes da autoridade, deberá satisfacer a cantidade que marque o taxímetro ata o momento da avaría ou accidente. O/a condutor/a de vehículos que fose solicitado persoal, telefónica ou telemáticamente para prestar un servizo, na forma que para estas chamadas estea establecida, non poderá negarse sen causa xusta. Será motivo de negativa: Ser requirido por individuos que desperten fundada sospeita, caso no que o condutor/a poderá solicitar a debida identificación perante os axentes da autoridade. Ser solicitado para transportar un número de persoas superior ao das prazas autorizadas para o vehículo. Cando calquera dos pasaxeiros se encontre en estado de embriaguez manifesta, ou baixo o efecto de estupefacientes. Cando a vestimenta dos viaxeiros e os vultos, equipaxes ou animais dos que sexan portadores poidan, de forma manifesta, ensuciar, deteriorar ou causar danos no vehículo. Cando as maletas, equipaxes ou vultos que leven os pasaxeiros, non collan no maleteiro Cando sexa requirido para prestar servizo por vías intransitables que ofrezan perigo para a seguridade e integridade tanto dos ocupantes o do condutor/a, como do vehículo. Cando sexa solicitado para finalidades ilícitas o cando concorran circunstancias especiais de risco para a seguridade ou integridade física das persoas o do vehículo. O condutor/a de taxi que sexa requirido para prestar servizo a invidentes ou persoas de mobilidade reducida non poderá negarse polo feito de ir acompañados de can guía ou cadeira de rodas. Os obxectos que atopase o condutor/a no vehículo deberá entregalos o mesmo día, ou a máis tardar dentro das seguintes 24 horas, nas dependencias da Policía Local ou nos lugares que se designe, detallando as circunstancias do atopado. Os/as condutores/as de vehículos taxi están obrigados a: a) Entregar ao viaxeiro o recibo do servizo prestado. b) Axudar a subir e baixar do vehículo os viaxeiros que o necesiten en razón da idade, discapacidade ou estado de saúde. c) Recoller a equipaxe do viaxeiro, poñela no maleteiro e entregala ao final do servizo. d) Coidar o aspecto persoal e vestir se axeitadamente para o servizo. e) Aumentar ou diminuír o volume da radio e outros dispositivos de audio e vídeo que poden ser instalados no vehículo, ou fóra do mesmo, se o viaxeiro así o solicita. f) Permitir a apertura ou peche das fiestras da fronte ou de traseiras. g) O respecto á elección do usuario sobre o uso de aire acondicionado ou control de temperatura. h) Facilitar aos pasaxeiros que o solicitan o Libro de Reclamacións. i) Entrar no interior do vehículo, ao final de cada serviz, o para comprobar se o usuario ten esquecido calquera das súas pertenzas nel. j) Acenderán a luz interior pola noite, para facilitar a subida e baixada, e o pagamento do servizo. k) Durante a prestación do servizo, en ningunha ocasión e por ningún concepto, os condutores proferirán ofensas ou comezarán discusións que alteren a orde, xa sexa entre si, cos pasaxeiros, ou co público en xeral. l) Así mesmo, deberán respectar e admitir o uso do dereito de cooficialidade das linguas castelá e galega que fagan as persoas usuarias, nas indicacións necesarias para o cumprimento do servizo. En casos de calamidade pública ou emerxencia grave, o persoal afecto ao servizo de taxis, así como os vehículos adscritos ao mesmo, quedarán a disposición das autoridades a fin de coadxuvar na prestación do servizo público de transporte, sen prexuízo de percibir a correspondente retribución e, no seu caso, a indemnización procedente. Os vehículos deberán prestar o servizo ao público de maneira continuada. En todo caso respectaranse os quendas de servizo no aeroporto regulados pola Xunta de Galicia, de modo que os vehículos que cada día presten servizo en tal lugar non poderán prestar servizo no mesmo día nas paradas do resto do Concello. Ademais, e coa finalidade de mellorar a organización e o control do sector, establécense as quendas de descanso, que serán reguladas polo Concello de acordo coas organizacións profesionais, e terán como fin contribuír ao perfeccionamento da atención aos cidadáns. Non se considerará interrupción o período de vacacións, que non será superior a trinta días ao ano. O incumprimento desta obriga polos condutores non eximirá de responsabilidade ós respectivos titulares das licenzas. O Concello, despois de consultalo coas asociacións representativas do sector, fixará os puntos de parada nos que os vehículos taxi poderán estacionar de forma exclusiva á espera de pasaxeiros. Para o establecemento das paradas terase en conta, en todo caso e con prioridade, o mantemento das adecuadas condicións para a fluidez do tráfico. Os vehículos en circulación no poderán tomar viaxeiros a menos de 100 metros dos puntos de parada establecidos no sentido da marcha, ou a distancia que estableza regulamentariamente a Xunta de Galicia. O número mínimo de taxis adaptados debe ser suficiente para atender as necesidades existentes. Como mínimo, o cinco por cento das licenzas de taxi deberán corresponder a vehículos adaptados, de acordo coa normativa que regula as condicións básicas de accesibilidade e non discriminación para o acceso e utilización dos modos de transporte para persoas con discapacidade. Este é un obxectivo que se deberá acadar, en todo caso, antes do 5 de decembro de 2017. Para tal efecto, o Concello establecerá, de acordo cos representantes do sector, as medidas correspondentes. Os taxis adaptados darán servizo preferente ás persoas con mobilidade reducida, pero non terán ese uso exclusivo. Os/as condutores/as serán os responsables da colocación das ancoraxes e cintos de seguridade e da manipulación dos equipamentos instalados que faciliten o acceso aos vehículos e a saída deles das persoas con mobilidade reducida. A prestación do servizo de taxi estará suxeita a un réxime de tarifas obrigatorias que garantirá a cobertura do custo real do servizo en condicións normais de produtividade e organización, e permitirán una adecuada amortización e un razoable beneficio industrial. As tarifas poderán ser revisadas periodicamente ou, de maneira excepcional, cando se producira unha variación dos custos que altere significativamente o equilibrio económico da actividade. O Concello fixará as tarifas de aplicación aos servizos urbanos de taxi, logo da audiencia ao Consello Galego de Transportes e ás asociacións profesionais representativas do sector. En todo caso, a aprobación das tarifas estará suxeita á lexislación vixente en materia de prezos. As tarifas serán de obrigada observancia para os titulares das licenzas de taxi e autorizacións interurbanas de taxi e para as persoas usuarias. Son os especificados nos artigos 42 e 43 da LTG ou en demais disposicións que no seu caso a completen ou desenvolvan. Aplicarase o previsto no título IV da LTG, artigos 56 a 66 da mesma, e demais disposicións que no seu caso o desenvolvan ou complementen. Ao abeiro do artigo 64 da mesma Lei, os órganos competentes para a imposición das sancións previstas na mesma son os seguintes: Sancións por infraccións leves: O Alcalde. Sancións por infraccións graves: A Xunta de Goberno Local. Sancións por infraccións moi graves: O Pleno do Concello. As esixencias en relación á exclusiva dedicación á actividade de taxi e á prestación persoal do servizo do taxi por parte da persoa titular de licenzas de taxi e de acreditación de dita prestación, resultarán aplicables unicamente naqueles títulos outorgados a partir do 15.07.2013, agás que o título da transmisión fora “mortis causa”, en que non será de aplicación á primeira transmisión. As licenzas outorgadas polo Concello de Redondela para a prestación do servizo de autoturismos clase B, con anterioridade á entrada en vigor da LTG, consideraranse a todos efectos equiparadas ás licenzas de taxi que habilitan para a prestación do servizo urbano de taxi, salvo no previsto na disposición transitoria 4ª da LTG. Queda derrogado na súa totalidade o anterior regulamento municipal regulador dos servizos urbanos de transporte en automóbiles lixeiros do Concello de Redondela, aprobada polo pleno do Concello o 26.01.2011 (BOP 16.02.2011).